SKRIFTLIG FORESPØRGSEL E-2618/99

af Michl Ebner (PPE-DE) til Kommissionen

(12. januar 2000)

Om: Grundlæggende rettigheder

1. I henhold til traktatens artikel 295 (tidl. EF-traktatens artikel 222) er ejendomsretlige spørgsmål i henhold til nærhedsprincippet anliggender, som hører under medlemsstaternes ansvarsområde. Rom-traktatens artikel 6, stk. 1, giver nogle nødvendige garantier i forbindelse med menneskerettigheder og således for anerkendelsen af ejendomsretten.

Diverse EU-bestemmelser vil, når de er gennemført, helt klart have en indvirkning på ejendomsretten. Blandt dem er fugle-, habitat-, og nitratdirektivet. Der er fare for, at nogle af de bestemmelser, der er under udarbejdelse, har tilsvarende negative følger for jordbesiddelse (miljø-, produktansvar, osv.).

Hvordan agter Kommissionen at sikre en tilstrækkelig beskyttelse af ejendomsretten i sit lovgivningsmæssige arbejde i betragtning af, at beskyttelsen af grundlæggende rettigheder omfatter ejendomsretten?

2. Det Europæiske Råd i Køln igangsatte arbejdet med charteret om grundlæggende rettigheder. Ifølge den europæiske menneskerettighedskonvention er ejendomsretten en af de grundlæggende rettigheder.

Hvordan vil Kommissionen indarbejde ejendomsretten i charteret?

Hvordan vil charteret blive anvendt i praksis, når det er udarbejdet?

Svar afgivet på Kommissionens vegne af António Vitorino

(14. februar 2000)

1. Ejendomsretten er en grundlæggende rettighed, der garanteres ved artikel 1 i tillægsprotokollen til konventionen til beskyttelse af menneskerettigheder og grundlæggende frihedsrettigheder og ved medlemsstaternes fælles forfatningsmæssige traditioner.

Ejendomsretten er dog ikke en absolut rettighed, og den kan underlægges begrænsninger, der kan gå så vidt som til ekspropriation, hvis det er i samfundets interesse. I ovennævnte artikel 1 i tillægsprotokollen hedder det, at enhver fysisk eller juridisk person er berettiget til uforstyrret nydelse af sin ejendom. Ingen må berøves sin ejendom undtagen i samfundets interesse og i overensstemmelse med de ved lov og folkerettens almindelige principper fastsatte betingelser. Foranstående bestemmelser skal imidlertid ikke på nogen måde gøre indgreb i statens ret til at håndhæve sådanne love, som den anser for nødvendige for at overvåge, at ejendomsretten udøves i overensstemmelse med almenhedens interesse, eller for at sikre betaling af skatter, andre afgifter og bøder.

Selv om de ejendomsretlige ordninger i medlemsstaterne i henhold til artikel 295 i EF-traktaten (tidl. artikel 222) ikke berøres af denne traktat, skal Unionen i henhold til artikel 6, stk. 2, respektere de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder, undertegnet i Rom den 4. november 1950, og således som de følger af medlemsstaternes fælles forfatningsmæssige traditioner, som generelle principper for fællesskabsretten.

Kommissionen tager på sin side højde for proportionalitetsprincippet i alle sine forslag, således at ejendomsretten kun berøres i det omfang, det er uomgængeligt af hensyn til almenhedens interesse.

2. Eftersom charteret for grundlæggende rettigheder er under udarbejdelse, og der i den forbindelse endnu er mange ubesvarede spørgsmål, kan Kommissionen ikke forudsige, hvad charteret vil indeholde, eller hvordan det vil blive anvendt i praksis, da det afhænger af dets juridiske status og indhold. Under alle omstændigheder er ejendomsrettigheden så vigtig, at man ikke kan se bort fra den i charteret.